54. schôdza NR SR - 8.deň - B. popoludní
Dátum: 2015-09-29
Poslanec: Lipšic, Daniel (-)
Druh vystúpenia: Vystúpenie v rozprave

Vážená pani predsedajúca, milé kolegyne, vážení kolegovia, pán minister, ja len stručne zareagujem ešte na predchádzajúcu tlač, lebo tu v rozprave sa niektoré veci asi plietli. Bolo tu spomínané, že je únik aj z policajných zložiek informácií citlivých, kde sú preverení ľudia a tak ďalej a v princípe to teda nepôsobí preventívne. No, samozrejme, to pôsobí preventívne, lebo potom tam nasleduje sankcia. To je, ako keby niekto argumentoval, aby sa zrušil trestný čin vraždy, pretože však vraždí sa stále, tak sankcia nie je dôležitá, však v zásade aj tak sa vraždí aj napriek tomu, že hrozí za to doživotný trest. To tu neplatí, samozrejme, pretože ak by sankcia žiadna nebola, tak tých únikových informácií je pravdepodobne oveľa, oveľa viacej, ako keby sa nič nedialo. Ale prejdem teraz k novele zákona o štátnej službe príslušníkov Policajného zboru. A táto novela keby prišla po voľbách v roku 2012, tak si myslím, že by bolo rozumné o tom meritórne hovoriť, keď príde v čase konca volebného obdobia, tak netreba byť raketový inžinier, aby človek prišiel k záveru, že jej hlavným cieľom je zabetónovať súčasných funkcionárov. Myslím, že nikto to rozporovať pri zdravom rozume nemôže. Ešte raz, tá novela keby prišla ako nejaká zásadná zmena v kompetenciách ministra vnútra na začiatku volebného obdobia, tak by to bola legitímna diskusia, keď príde na konci volebného obdobia, teda už neskôr prísť nemohla, tak sa mi to zdá byť tak, ako to povedať pekne, že ten zámer je úplne priehľadný, akože čisto čistulinký krištáľ. Pred pár dňami sme rokovali o novele zákona o prokuratúre. Tá ešte bude na tapete. Tu len upozorním na jednu vec, ktorú si možno málokto všimol. Ja som, žiaľ, nemohol v piatok vystúpiť. Mení sa v novele Trestného poriadku, v novele zákona o prokuratúre celý systém mimoriadnych opravných prostriedkov, kde sa navrhuje vrátenie sťažnosti pre porušenie zákona, čo bude vyhlásené za neústavné. Tu je ohrozený celý systém mimoriadne opravných prostriedkov, len tak na to upozorňujem, či si to niekto všimol, nevšimol. Asi si to nikto nevšimol. Ale ja o tom ešte, samozrejme, budem hovoriť aj s ministrom spravodlivosti, lebo to mi príde ako na úrovni absurdity, skoro. Ale v tej novele zákona o prokuratúre, preto o tom hovorím, nie kvôli SPZ-ke, sa navrhuje, aby generálny prokurátor bol vo funkcii, až kým nebude zvolený nový. V demokracii je štandard, že sú verejné funkcie volené na určité volebné obdobie (nie na nekonečno), kým do nich nebudú zvolení noví. Urobila sa tu výnimka pri NKÚ. A je to veľmi zlá výnimka. A výnimku pri generálnom prokurátorovi má ešte jedna krajina – orbánovské Maďarsko. Nikto iný ju nemá. Proste snaha vehementne na konci volebného obdobia zabetónovať svojich ľudí v justícii a na polícii je do očí bijúca, úplne do očí bijúca, normálne akože na hulváta, jeden zákon, druhý zákon. Akože v princípe to nie je nejaká taká veľká dráma. Je to zákon. Po voľbách sa zmení, za dva mesiace, ak to bude potrebné. Len, samozrejme, bude to s veľkým krikom. A teraz my sme nastavili tie pravidlá proste tak objektívnejšie? No nie, nenastavili ste ich objektívnejšie. Nastavili ste ich len pre seba a svojich ľudí. A už dnes sa rôzne informácie šíria, ako ľudia, ktorí do výberových konaní pôjdu, nahovárajú svojich podriadených aby tam formálne tiež išli a boli traja kandidáti, nie len jeden. Veľmi sa teším, ako to bude prebiehať. Čiže považujem to za veľmi priehľadný manéver. Rovnako to výberové konanie. Ja si myslím, a v tomto sa možnože od kolegov líšim v niečom, že minister vnútra by mal priamo menovať prezidenta a viceprezidentov Policajného zboru, aj šéfa inšpekcie na ministerstve, lebo je za ministerstvo zodpovedný. (Potlesk.) A sme sa na tom zhodli v minulosti s pánom ministrom tiež, že ak minister nemá byť štatista, ktorý v princípe bude chodiť strihať pásky a bude chodiť proste neviem baviť sem-tam poslancov svojimi žoviálnymi príhovormi, tak musí mať nejakú zodpovednosť. A je to čisto exekutívna funkcia, čisto exekutívna funkcia. Možnože sa proste to zverí nejakej medzigalaktickej komisii, kde budú nezávislí odborníci. Neviem proste tak potom zodpovednosť za krajinu zverme tiež nejakej medzigalaktickej sfére. To by možnože šlo, to by asi moc nefungovalo. Ale keď tú kompetenciu minister má, tak by ju mal mať bez toho, aby sme sa hrali na výberové konania, lebo potom to je smiešne, urobiť výberové konanie, kde vymenujem všetkých členov výberovej komisie. No teraz bola posledne, to bol menší škandál, na bratislavskom magistráte, pokiaľ ste to trošku sledovali, viacerí z vás asi, áno, to sledovali, úplná potemkinovská dedina, na jednej strane minister zostáva naozaj ten, ktorý rozhoduje o vedení Policajného zboru, aj by mal mať na to právo, ja si myslím. A robíme to formou, že je to vlastne výberové konanie. Vlastne minister to neovplyvňuje, lebo s tým prišla nezávislá výberová komisia. Kto ju menoval? Bol to minister. Nevadí to, to sú nezávislí odborníci. To je proste potemkinovská dedina, vyslovene potemkinovská dedina. A nevidím dôvod ju robiť. Opozícia, aspoň jej väčšia časť nespochybňovala právo ministra menovať vrcholných policajných funkcionárov. A mal by mať to právo, lebo nesie za rezort zodpovednosť, v dobrom aj v zlom. Inak naozaj bude štatista. Nehovorím, že by menoval len trubkára, ale proste toto mi príde ako chorý systém. Čo je podľa mojej mienky dôležité, o čom je potrebné hovoriť, podľa mňa skôr ako na posledných schôdzach parlamentu, je, že mala by byť nejaká hranica, ktorá doteraz nebola, kde by funkcie v Policajnom zbore mali byť kariérne a odborné, a nie závislé od menovania ministrom alebo policajným prezidentom. A vlastne postup na tieto funkcie by mal byť zabezpečovaný nejakým proste zákonom daným kariérnym postupom. To znamená, na základe objektívneho hodnotenia, ako ten policajt v minulosti fungoval, by mal šancu kariérne rásť, až po funkciu, dajme tomu, krajského riaditeľa, poviem príklad. My sme zavádzali nový systém hodnotenia policajtov. Čiže nehovorím niečo, čo ma teraz akože napadlo, lebo som v opozícii. Vy ste ho zmenili, máte na to právo ho meniť, to je úplne v poriadku, ale hlavným dôvodom zavádzania toho systému hodnotenia objektívneho bolo, aby boli naviazané jeho výstupy na ten kariérny postup, aby to nebolo proste v princípe bezbrehé rozhodovanie s tým, že kto mi sympatický je a nie je. Ale na základe konkrétnych výsledkov objektívnych potom ten policajt bude môcť ísť ďalej. A to tu úplne vypadlo v zásade. Teda to nebolo ani navrhnuté nijakým spôsobom. Čiže má zmysel hovoriť o tom, aby minister u policajtov nemohol de facto vymeniť riaditeľa posledného obvodného oddelenia v Medzilaborciach. To, si myslím, je legitímna diskusia, ale na základe proste objektívneho kariérneho postupu daného alebo ktorého parametre dá zákon, základné, a ten by mal vyplývať z objektívneho dlhoročného hodnotenia príslušného policajta. Fajn, o tomto hovorme. To je dobrá téma. A potom si treba povedať, ale nie skryto, funkcie prezidenta a viceprezidentov, šéfa inšpekcie na ministerstve sú v priamej riadiacej pôsobnosti ministra vnútra. Ale potom sa nehrajme na Potemkina, že je výberová komisia, ktorá zložená je len z členov menovaných ministrom vnútra. Minister vnútra, ak to dobre čítam, opravte ma, ak sa mýlim, nie je viazaný tým, ako tu dopadne výberové konanie, čiže môže tam aj tretieho vybrať. Tak čo hráme? Aký to má zmysel? Povedzte mi pritom nejaký jeden jediný relevantný zmysel okrem toho, že minister povie: „No už teraz nemenujeme nejako svojvoľne prezidenta policajného, on už bol vybratý v nezávislom a nestrannom výberovom konaní.“ Verí tomu v tejto sále niekto? Nech dá hore ruku ten, kto tomu verí, že to tak bude. Ani pán minister tomu neverí zjavne. Takže si myslím, že je to nie úplne premyslený zákon. Teda premyslený možno je, ale nie je to dobrý návrh zákona, zvlášť to časovanie, ktoré prišlo, lebo teraz si povieme, že vláda na tom dlho pracovala, kvôli tomu tri a pol roka trvalo predloženie návrhu novely, prišli by s tým inak skôr, štyri strany legislatívneho textu. Tri a pol roka sa na tom pracovalo? Neblbnite. Takže tým by som navrhol z rýchlej kratšej cesty zísť skôr dole a tým pádom by som dal aj návrh procedurálny, aby sme nepokračovali v rokovaní o tomto návrhu novely zákona. Ďakujem veľmi pekne. (Potlesk.)